༄༅། །རྩ་དཀྱིལ་སྒྲུབ་དབང་གི་ལས་བྱང་ཁོལ་བཏོན་བཀླག་ཆོག་ཏུ་བཀོད་པ་བཞུགས་སོ། ། ཨོཾ་སྭ་སྟི། གང་ཐུགས་མི་འགྱུར༵་བདེ་བ་ཆེའི། །སྣང་བརྙན་འགག་མེད༵་ཞི་ཁྲོའི་ལྷར། །སྟོན་མཛད་དཔལ་ལྡན་རྡོ༵་རྗེ༵་སེམས། །དྲིན་ཅན་བླ་མའི་ཞབས་ལ་འདུད། །བླ་མེད་བསྐྱེད་དང་རྫོགས་པའི་དཀྱིལ་འཁོར་ཁྱད། །བཤད་ནས་རྒྱུད་ལུགས་གཙོར་བྱས་ཆུ་བོ་བཞི། །གང་དུ་བསྐུར་བ་ཐུན་མོང་རྩ་དཀྱིལ་གྱི། །ཆོ་ག་རྗེ་ཡི་གསུང་ལ་ཁ་འཕང་སྟོན།  །དེ་ལྟར་ཡོ་ག་མན་ཆད་ཡན་ལག་གི་དཀྱིལ་འཁོར་དྲུག་སོང་ནས། འདིར་བླ་མེད་ཀྱི་དཀྱིལ་འཁོར་བཤད་པ་ལ་དོན་གསུམ་སྟེ། ནང་དབང་དང་སྒྲུབ་དབང་གང་དུ་བསྐུར་བྱའི། དཀྱིལ་འཁོར་བདུན་པ་དང་བརྒྱད་པའི་ཁྱད་པར་བཤད། དེས་དེ་དང་དེ་ལ་དཀྱིལ་འཁོར་སོ་སོ་བ་མེད་དམ་སྙམ་པའི་ལོག་རྟོག་བསལ། ད་ལྟའི་ཕྱག་བཞེས་ལྟར་གྱི་སྒྲུབ་དཀྱིལ་རྗེ་བླ་མས་མཛད་པ་ལ་ཁ་འཕང་པའོ། །དང་པོ་ལ་གཉིས་ཏེ། ནང་དབང་གང་དུ་བསྐུར་བའི་དཀྱིལ་འཁོར་དང་། སྒྲུབ་དབང་གང་དུ་བསྐུར་བའི་དཀྱིལ་འཁོར་རོ། །དང་པོ་གཞན་དུ་ཤེས་པར་བྱས་ལ། གཉིས་པ་སྒྲུབ་དབང་གང་དུ་བསྐུར་བའི་དཀྱིལ་འཁོར་ནི། རྩ་རྒྱུད་ལས་གསུངས་པ་དུར་ཁྲོད་གསང་བ་མཆོག་གི་དཀྱིལ་འཁོར་ཏེ། དེ་ཡང་ཇི་ལྟར་བསྐྱེད་པའི་ཆོ་ག་ཨ་ནུའི་ཐེག་པ་རང་ལུགས་བཞིན་དུ། འདི་ལྟར་སྣང་བའི་ཆོས་ཐམས་ཅད་རང་གི་ཕུང་ཁམས་སྐྱེ་མཆེད་དུ་འདུ་ཞིང་། དེ་ཉིད་གདོད་ནས་ལྷའི་རང་བཞིན་དུ་ཤེས་པས། ལྷ་རྣམས་ཀྱི་གསང་སྔགས་བརྗོད་པ་ཙམ་གྱི་དྭངས་པའི་མཚོ་ལ་གཟའ་སྐར་ཤར་བ་ལྟར་ཅིག་ཅར་དུ་གསལ་འདེབས་པ་ཡིན་པས་ན། བསྐྱེད་ཚུལ་དང་ཆོ་ག་མ་གཞི་རྗེའི་སྒྲུབ་ཐབས་དངོས་གྲུབ་ཆར་འབེབས་ལྟར་ལས། མི་འདྲ་བའི་ཁྱད་པར་ལས་ཀྱི་རིམ་པའི་ཏིང་ངེ་འཛིན་དང་རྗེས་ཆོག་གི་སྐབས་སུ་ཕྲ་མོ་རེ་གཉིས་ཙམ་དང་། བྱེ་བྲག་བསྐྱེད་བྱ་ཁྲོ་བོའི་རྟེན་དང་བརྟེན་པའི་དཀྱིལ་འཁོར་གྱི་ངོ་བོ་ཆེས་མི་མཐུན་པས། དེ་དག་གི་ཁ་བསྒྱུར་ཚུལ་ནི། སྔོན་འགྲོ་ལས་བདུན་དཀྱུས་བཞིན་སོང་ནས། དངོས་གཞིའི་ཏིང་ངེ་འཛིན་རྣམ་པ་གསུམ་ལས། དེ་བཞིན་ཉིད་ནི། མི་གནས་མི་རྟོག་བསམ་དང་བྲལ། །མ་ཆགས་ཆགས་བྲལ་ཡུལ་ལས་འདས། །ཅི་ཡང་མི་འབྱུང་ཅི་མ་ཡིན། །རང་བྱུང་རང་ཞི་བརྗོད་དང་བྲལ། །འདི་ལྟར་སྣང་བའི་ཆོས་ཐམས་ཅད་སྐྱེ་བ་མེད་པའི་དབྱིངས་ཡེ་ཇི་བཞིན་པ་ཀུན་ཏུ་བཟང་མོའི་མཁའ་ཀློང་རྣམ་པར་དག་པའི་དཀྱིལ་འཁོར་དུ་གནས་པར་བསམ་ལ། ཧཱུཾ། གནམ་ས་རི་བྲག་དངོས་པོ་ཅིར་སྣང་ཡང་། དེ་བཞིན་ཉིད་ཀྱི་ཏིང་འཛིན་བསྒོམས་པའི་མཐུས། །ཆོས་ཉིད་སྟོང་པ་ཉིད་དུ་དོན་རྟོགས་ནས། །སྤྲོས་པ་མེད་པར་ལྷུན་གྱིས་གྲུབ་པར་ཤོག །ན་མོ་ཧཱུཾ། ཞེས་པའོ། །ཀུན་སྣང་ནི། ཡོངས་ལ་ཁྱབ་པ་ཉི་མའི་འོད། །སྙིང་རྗེ་བྱང་ཆུབ་སེམས་ཡིན་ཏེ། །རྣམ་རྟོག་མུན་པ་སེལ་བར་སྣང་། །ཡིད་བཞིན་རིན་ཆེན་འབར་བའོ། །ཞེས་པས། དེ་བཞིན་ཉིད་མ་རྟོགས་པའི་སྒྱུ་མ་ལྟ་བུའི་སེམས་ཅན་རྣམས་ལ་འགག་མེད་སྙིང་རྗེ་རིག་པའི་རྩལ་སྣང་ཡེ་ཤེས་ཀུན་ཏུ་བཟང་པོའི་རོལ་པ་རང་བཞིན་ལྷུན་གྲུབ་ཀྱི་དཀྱིལ་འཁོར་དུ་སྣང་བར་བསམ་ལ། ཧཱུཾ། མ་རྟོག་སེམས་ཅན་སྡུག་བསྔལ་ཅིར་སྣང་ཡང་། །ཀུན་ཏུ་སྣང་བའི་ཏིང་འཛིན་བསྒོམས་པའི་མཐུས། །ཆོས་ཉིད་སྐྱེ་བ་མེད་པའི་དོན་རྟོགས་ནས། །གཉིས་སུ་མེད་པར་ལྷུན་གྱིས་གྲུབ་པར་ཤོག །ན་མོ་ཧཱུཾ། ཞེས་པའོ། །རྒྱུའི་ཏིང་ངེ་འཛིན་ནི། ཨ་ནི་ཆགས་མེད་ཡི་གེའི་མཛོད། །ཆོ་འཕྲུལ་རྟོག་པ་ཀུན་གྱི་རྒྱུ། །ཉོན་མོངས་སྐྱོན་བྲལ་ཟླ་བའི་མདོག །ཆོ་འཕྲུལ་སྣ་ཚོགས་འབྱུང་བའི་རྒྱུ།  །ཞེས་པས། དབྱིངས་དང་ཡེ་ཤེས་གཉིས་སུ་མེད་པའི་སྲས་བདེ་བ་ཆེན་པོ་རྩ་བ་བྱང་ཆུབ་སེམས་ཀྱི་དཀྱིལ་འཁོར་ཨ་དཀར་པོའི་རང་བཞིན་དུ་སྣང་བར་བསམ་ལ། ཧཱུཾ། མ་རིགས་སེམས་ཀྱི་དངོས་པོ་ཅིར་སྣང་ཡང་། །རྒྱུ་ཡི་ཏིང་འཛིན་བསྒོམས་པའི་བྱིན་རླབས་ཀྱིས། །ཆོས་ཉིད་བྱང་ཆུབ་སེམས་ཀྱི་དོན་རྟོགས་ནས། །རང་བྱུང་ཡེ་ཤེས་ལྷུན་གྱིས་གྲུབ་པར་ཤོག །ན་མོ་ཧཱུཾ། ཞེས་པའོ། །གཉིས་པ་ལ། རྟེན་གཞལ་ཡས་ཁང་བསྒོམ་པ་དང་། བརྟེན་པ་ལྷ་བསྒོམ་པ་གཉིས་ཀྱི། དང་པོ་ལ་གསུམ་ལས། གཞི་དབང་ཆེན་གྱི་དཀྱིལ་འཁོར་བསྒོམ་པ་ནི། རྩ་བ་བྱང་ཆུབ་སེམས་ཀྱི་རྒྱུ་ལས། ཨེ་ཡཾ་ར་སུཾ་ཀེཾ་རཾ། ཞེས་ཆོ་འཕྲུལ་གྱི་རང་སྒྲར་གྲགས་པ་ལས་ཡུམ་ལྔའི་མཁའ་ཀློང་རྣམ་པར་དག་པ་འབྱུང་བ་ལྔའི་དཀྱིལ་འཁོར་དུ་ལྷུན་གྱིས་གྲུབ་པ་ནི། རྡོ་རྗེ་རིན་པོ་ཆེའི་འོད་སྣང་བས་ཀུན་ཏུ་མདངས་ཕྱུངས་པའི་མཁའ་ལ། རླུང་ནག་གི་ཕུང་པོ་རྒྱ་ཡོངས་སུ་མ་ཆད་པར་མཉམ་པ། ཁྲག་གི་ཕུང་པོ་རྦ་ཀློང་དུ་འཁྲུགས་པ་རྒྱ་ཡོངས་སུ་མ་ཆད་པ། མ་ཏྲཾ་གྱི་བརྣལ་དང་། སྤྲིས་མ་འབུར་འཕང་བར་ཆགས་པ། རུས་པའི་ཕུང་པོ་རྒྱ་ཀུན་ཏུ་མཉམ་པའི་གཞི་ལ། མུ་ཏིག་གི་གཅལ་དང་། ཨསྨ་གརྑྷ་འོད་འཁྲིགས་པའི་ནོར་བུ་རིན་པོ་ཆེ་འབར་བའི་བྲག་གཏམས་པ། བསྐལ་པའི་མེའུ་ཕུང་པོ་རབ་ཏུ་འབར་ཞིང་འཁྲུགས་པས་འབྱམས་ཀླས་པར་བསམ་མོ། །གཉིས་པ་རྟེན་གཞལ་ཡས་ཁང་དངོས་བསྒོམ་པ་ནི། ཡུམ་ལྔའི་མཁའ་ཀློང་རྣམ་པར་དག་པའི་སྙིང་པོ་ལས་ཆོ་འཕྲུལ་གྱི་སྒྲར་སྣང་བ་ནི། བྷ་ག་གསང་བའི་འོད་ཟེར་ལས། །བདེ་གཤེགས་བཞུགས་པའི་གཞལ་ཡས་ཁང་། །ནམ་མཁའི་མཐའ་ལྟར་དཔག་ཏུ་མེད། །དུས་གསུམ་རྒྱལ་བ་རྒྱ་མཚོའི་དབྱིངས། །བྷྲཱུཾ་བི་ཤྭ་བི་ཤུདྡྷེ་ཀ་པཱ་ལ་བྷྲཱུཾ། ཞེས་པའི་སྒྲ་གདངས་ཀྱི་རྐྱེན་ལས་ནམ་མཁའ་ཐམས་ཅད་ཕོ་བྲང་གི་གཞལ་ཡས་ཁང་འབྱམས་ཀླས་པར་གྲུབ་པ་ནི། འོག་ཁང་འབར་བའི་གཞལ་ཡས་ཕྱི་ནང་དུ་རིམ་པ་ལྔ་པ། འོད་ཟེར་ཀུན་ཏུ་འཕྲོ་བ། ག་བུ་ཆུང་བརྩེགས་པའི་རྩིགས་པ་ལ་གནམ་ལྕགས་ཀྱི་གཟེར་ཏ་ལེ་བར་བཏབ་པ། རྩིབས་ཀུན་ཏུ་ཉི་མ་དང་ཟླ་བ་རངས་པ་དང་མ་རངས་པ་འཕྱོ་བ། ཉ་ཆེན་པོའི་ཀ་གདུང་ལ། ཉ་ཕྲན་གྱི་དྲལ་གྲབ་གཏམས་པ། ཟླ་བའི་ཀ་བརྟེན་དང། ཉི་མའི་ཀ་ལོ་དང་། སྤྲུལ་ཆུན་གྱི་ཀ་རྒྱན་ལ་སོགས་པ། ཧཱུཾ་གི་ཐོག་དང་། མེའི་ཆར་མངོན་པར་འབབ་པ། ཆོས་ཉིད་ཀྱི་བླ་རེས་རྣམ་པར་བརྒྱན་པ། ཡེ་ཤེས་ཀྱི་ལྡ་ལྡིས་མངོན་པར་བྲེས་པ། རྡོ་རྗེའི་རྒྱན་དང་འཕན་གྱིས་ཀླུབས་པ། སྤྲིན་ནག་གི་ཟར་ཚགས་དང་། སྤྲིན་ནག་གི་གྲིབ་སོ་ལྟ་བུས་གཞོལ་བའི་བར་བར་ཐམས་ཅད་ན། རིན་པོ་ཆེ་དང་། མུ་ཏིག་དང་། མེ་ཏོག་གིས་མཛེས་པ། འཁོར་བའི་མཎྜལ་ཡོ་བཀྲམ་པ་ལ། བམ་ཆེ་ཆུང་དང་། ཁོག་སྐམ་སྟོད་སྨད་དང་། ཡན་ལག་རིང་ཐུང་དང་། དབང་པོའི་ཕྲེང་བ་དང་། རྡོ་རྗེས་ཀུན་ཏུ་སྤྲས་པ། དེ་ནས་ཁྱམས་གྲུ་བཞི་པ་ལྔ་རིམ་ཕྱོགས་མདོག་ཅན་གྱི་བར་ཁྱམས་བཞི་ལ་སྒོ་སྒོ་ཁྱུད་ཅན་རྒྱན་མེད་པ་གཉིས་གཉིས་ཏེ་བརྒྱད་དང་། ཕྱི་ཁྱམས་ལྔ་པ་ལ་སྒོ་རྟ་བབས་ལ་སོགས་པ་སྒོ་རྒྱན་དང་ལྡན་པའི་སྒོ་དགུས་ཀུན་ཏུ་གསལ་བར་གྱུར་པའི་ནང་མ་གྲུ་ཆད་དང་བཅས་པའི་ལྟེ་བ་རེའུ་མིག་དགུ་པ། དེའི་ཕྱིར་འཁོར་ལོ་རྩིབས་བརྒྱད་པ་དྲུག་རིམ་གྱིས་བསྐོར་པའི་ལྟེ་བ་དང་། འཁོར་ལོ་རིམ་པ་གཉིས་པ་དང་། དྲུག་པ་གསུམ་གྱི་མཐར་རྡོ་རྗེ་དང་། ཐོད་པ་དང་། འབར་བའི་ཕྲེང་བ་སྟེ་མུ་ཁྱུད་སུམ་རིམ་དང་། འཁོར་ལོ་རིམ་པ་གཞན་བཞི་ལ་མུ་ཁྱུད་རྐྱང་པ་རེ་རེས་བསྐོར་བ། ཕྱི་ནས་རིམ་པ་བཞིན་ཁྱད་པར་དུ་གྱུར་པས་སྤགས་པ། ཕོ་བྲང་དབུས་མའི་སྟེང་ཁང་ཞི་བའི་དཀྱིལ་འཁོར་ཆེན་པོར་གནས་པ་ནི། གྲུ་བཞི་ལྷམ་པ་མཛེས་པར་སྣང་། །རིན་ཆེན་སྣ་བཞིའི་རྒྱུ་ལས་གྲུབ། །གློ་འབུར་བཞི་ཡང་མཁར་ཐབས་ཚུལ། །རིན་ཆེན་བཞི་ལས་གྲུབ་པའོ། །བུམ་པའི་རྩེ་མོ་ཆོས་ཀྱི་ཏོག །རྨ་བྱའི་མདོངས་ལྟར་ལྡན་པའོ། །སྒོ་བཞི་སྒོ་ཁྱུད་རྣམས་ཀྱིས་བརྒྱན། །རྟ་བབས་བརྒྱད་དང་ཡང་དག་ལྡན། །དབུས་ན་འཁོར་ལོ་རྩིབས་བཞི་པ། །ལྟེ་བར་བཅས་ཤིང་རྩིབས་བརྟེན་ལྡན། །གྲུ་ཆད་བར་ཁྱམས་མཛེས་པར་འབར། །རིན་ཆེན་འོད་ཟེར་འབར་བས་འཁྲིགས། །ཕོ་བྲང་འོག་མའི་སྒོའི་ཕྱི་ཁྱམས་ཀྱི་ཁོར་ཡུག་ཟླུམ་པོ་པདྨའི་ལྟེ་བ་ལ་རྫོགས་པའི་མཐར། རུ་དྲ་ལོངས་སྤྱོད་དང་བཅས་པ་དབྱིངས་སུ་བསྒྲལ་བའི་དུར་ཁྲོད་ཆེན་པོ་བརྒྱད། དུར་ཁྲོད་ཀྱི་ཆོས་རྣམས་ཀྱིས་འཇིགས་པར་བྱས་པའི་ཕྱི་ནང་རྡོ་རྗེ་སྲུང་བའི་གུར་ཁང་འབར་བ་མེའི་འོད་ཟེར་ཀུན་ཏུ་འཕྲོ་བས་ཡོངས་སུ་བསྐོར་བའོ། ། གསུམ་པ་གདན་བསྐྱེད་པ་ནི། དཀྱིལ་འཁོར་འོག་མའི་དབུས་ཀྱི་ལྟེ་བར་རྡོ་རྗེ་བྲག་ཆེན་གཏམས་པ་ལ་པདྨ་དམར་པོ་འདབ་མ་སྟོང་དུ་གདལ་བ། དེའི་སྟེང་དུ་ཐབས་ཤེས་ཉི་ཟླ་བརྩེགས་པ་ལ་དབང་ཕྱུག་ཁྱོ་ཤུགས་ཉི་ཤུ་རྩ་བཞི་རྫོགས་པའི་སྟེང་ན་དཔའ་གཏུམ་སྟག །འཇིགས་བྱེད་སེང་གེ །གདུག་པ་གཟིག །གཏུམ་པ་དོམ། སྟོབས་ཀྱི་གླང་པོ། །བརྗིད་པའི་མ་ཧེ། འཛིན་པ་ཆུ་སྲིན། ཞེ་སྡང་སྦྲུལ་ཏེ། བྱོལ་སོང་གཙོ་བོ་བརྒྱད་རེ་རེས་དྲེགས་པ་ཕོ་མོ་མནན་པ། དེ་ནས་འཁོར་ལོ་རྣམས་ཀྱི་ཕྱོགས་ཀྱི་རྩིབས་ལ་པདྨ་ཉི་ཟླ་དྲེགས་པའི་གདན་དང་། ལྷ་གནས་རྣམས་སུ་ཉི་མ་དང་ཞིང་གི་གདན་ལ་སོགས་པ་རིགས་དང་མཐུན་པའི་གདན་རེ་རེ། ཕོ་བྲང་སྟེང་མའི་འཁོར་ལོའི་ལྟེ་བར་སེང་གེའི་ཁྲི་ཆ་གཉིས། རྩིབས་བཞིར་གླང་པོ། རྟ་མཆོག །རྨ་བྱ། ཤང་ཤང་གིས་བཏེགས་པའི་ཁྲི་རེ་རེ། དེ་རྣམས་ཀྱི་སྟེང་དུ་པད་ཉི་ཟླ་བ་སྟེ་ལྔ་བརྩེགས། སེམས་དཔའ་བརྒྱད་ཀྱི་གནས་སུ་པད་ཉི་ཟླ་བ། བྱ་བྱེད་གཉིས་ལ་རིན་པོ་ཆེའི་ཁྲི་དང་པད་ཉི་ཟླ་བ། ཐུབ་པ་དྲུག་ལ་པད་རྐྱང་དང་སྒོ་བ་བཞི་ལ་ཉི་མའི་གདན་རེ་རེ་གསལ་བར་བསྒོམ་ལ། ཧཱུཾ། སྣོད་ཀྱི་འཇིག་རྟེན་འབྱུང་བ་ཅིར་སྣང་ཡང་། གཞལ་ཡས་དབང་ཆེན་བསྒོམས་པའི་བྱིན་རླབས་ཀྱིས། །ཆོས་ཉིད་མཐའ་དབུས་མེད་པའི་དོན་རྟོགས་ནས། །འོག་མིན་གནས་སུ་ལྷུན་གྱིས་གྲུབ་པར་ཤོག །ན་མོ་ཧཱུཾ་དུར་ཁྲོད་རྫས་ཀྱི་དངོས་པོ་ཅིར་སྣང་ཡང་། །འབར་བའི་གཞལ་ཡས་བསྒོམས་པའི་བྱིན་རླབས་ཀྱིས། །རྫས་སུ་ལྟ་བ་རྟོག་པ་ཀུན་བྲལ་ནས། །གནས་མཆོག་རབ་འབྱམས་ལྷུན་གྱིས་གྲུབ་པར་ཤོག །ན་མོ་ཧཱུཾ།  ཞེས་པས་གསལ་བཏབ་ཅིང་གཟི་བྱིན་བསྐྱེད་དོ། །གཉིས་པ་བརྟེན་པ་ལྷ་བསྐྱེད་པ་ལ། ཇི་ལྟར་བསྒོམ་པའི་ཚུལ་དང་། བསྒོམ་པའི་རིམ་པའོ། །དང་པོ་ནི། འདི་ལྟར་སྣང་བའི་ཆོས་ཐམས་ཅད་བདག་གི་ཕུང་ཁམས་སྐྱེ་མཆེད་དུ་འདུ་ལ། དེ་ཐམས་ཅད་ལྷའི་རང་བཞིན་དུ་ཡེ་ནས་སངས་རྒྱས་པར་ཤེས་པས་ལྷ་རྣམས་ཀྱི་གསང་སྔགས་ཆོས་ཉིད་ཀྱི་རང་སྒྲར་བསྒྲགས་པ་ཙམ་གྱིས་དྭངས་པའི་མཚོ་ལ་ཉི་ཟླ་གཟའ་སྐར་ཅིག་ཅར་དུ་ཤར་པ་ལྟར་བསྒོམ་པའོ། །གཉིས་པ་ལ། ལྷ་བསྐྱེད་པ་དངོས་དང་། དབང་བསྐུར་བྱིན་རླབས་བྱ་བ་གཉིས་ཀྱི། དང་པོ་ལའང་། སྟེང་ཁང་ཞི་བའི་དཀྱིལ་འཁོར་བསྐྱེད་པ་དང་། འོག་ཁང་ཁྲོ་བོའི་དཀྱིལ་འཁོར་བསྐྱེད་པ་དང་། ཕྱི་ཁྱབས་རིག་འཛིན་གྱི་དཀྱིལ་འཁོར་བསྐྱེད་པ་དང་གསུམ་ལས དང་པོ་ནི། ཧཱུཾ་ཧཱུཾ་ཧཱུཾ། བཛྲ་ཙིཏྟ་ཨོཾ། ཨ་ཨ་ཨ་བཛྲཱི་བྷ་དྲ་ས་མནྟ་ཨ། དབུས་ཀྱི་གདན་ལ་བཅོམ་ལྡན་འདས་དཔལ་ཀུན་ཏུ་བཟང་པོ་མཐིང་ག་མཐིང་དཀར་དམར་བའི་ཞལ་གསུམ་ཕྱག་དྲུག་གི་དང་པོ་གཉིས་ཀྱི་རྡོ་རྗེ་དྲིལ་བུ། གཉིས་པ་བྱང་ཆུབ་མཆོག་གི་ཕྱག་རྒྱ། གསུམ་པ་མཉམ་གཞག་མཛད་པ། ཀུན་ཏུ་བཟང་མོ་སྔོན་མོ་དང་འཁྲིལ་བ། ཧཱུཾ་བཛྲ་དྷྲིཀ྄ །མུཾ་དྷཱ་ཏྭེ་ཤྭ་རཱི། གཙོ་བོའི་མདུན་དུ་མི་བསྐྱོད་པ་སྔོན་པོ་མཐིང་དཀར་དམར་བའི་ཞལ་གསུམ་ཕྱག་དྲུག་གི། དང་པོ་གཉིས་ཀྱི་རྡོ་རྗེ་དང་དྲིལ་བུ། གཉིས་པས་འཁོར་ལོ་དང་པདྨ། གསུམ་པས་རིན་པོ་ཆེ་དང་རལ་གྲི་འཛིན་པ་དབྱིངས་ཕྱུག་མ་སྔོན་མོ་རྡོར་དྲིལ་འཛིན་པས་འཁྱུད་པ། ཨོཾ་ཛི་ན་ཛ྄ིཀ །ལཱཾ་དྭེ་ཥ་ར་ཏི། ཤར་གྱི་རྩིབས་ལ་རྣམ་སྣང་དཀར་པོ་དཀར་སྔོ་དཀར་བའི་ཞལ་གསུམ་ཕྱག་དྲུག་གི། གཡས་གསུམ་འཁོར་ལོ་རྡོ་རྗེ་རིན་ཆེན། གཡོན་གསུམ་དྲིལ་བུ་པདྨ་རལ་གྲི་འཛིན་པ། སྤྱན་མ་དཀར་མོ་འཁོར་ལོ་དང་དྲིལ་བུ་འཛིན་པས་འཁྱུད་པ། སྭཱཾ་རཏྣ་དྷྲིཀ྄ །མཱཾ་མོ་ཧ་ར་ཏི། ལྷོའི་རྩིབས་ལ་རིན་ཆེན་འབྱུང་ལྡན་སེར་པོ་སེར་སྔོ་དམར་བའི་ཞལ་གསུམ་ཕྱག་དྲུག་གི། གཡས་གསུམ་རིན་ཆེན་རྡོ་རྗེ་འཁོར་ལོ། །གཡོན་གསུམ་དྲིལ་བུ་པདྨ་རལ་གྲི་འཛིན་པ། མཱ་མ་ཀཱི་སེར་མོ་རིན་པོ་ཆེ་དང་དྲིལ་བུ་འཛིན་པས་འཁྱུད་པ། ཨཱཾ་ཨཱ་རོ་ལིཀ྄ །པཱཾ་རཱ་ག་ར་ཏི། ནུབ་ཀྱི་རྩིབས་ལ་སྣང་མཐའ་དམར་པོ་དམར་དཀར་སྔོ་བའི་ཞལ་གསུམ་ཕྱག་དྲུག་གི། གཡས་གསུམ་པདྨ་རྡོ་རྗེ་འཁོར་ལོ། གཡོན་གསུམ་དྲིལ་བུ་རིན་ཆེན་རལ་གྲི་འཛིན་པ། གོས་དཀར་མོ་དམར་མོ་པདྨ་དང་དྲིལ་བུ་འཛིན་པས་འཁྱུད་པ། ཧཱཾ་པྲ་ཛྙཱ་དྷྲིཀ྄ ཏཱཾ་བཛྲ་ར་ཏི། བྱང་གི་རྩིབས་ལ་དོན་ཡོད་གྲུབ་པ་ལྗང་གུ་ལྗང་དཀར་དམར་བའི་ཞལ་གསུམ་ཕྱག་དྲུག་གི། གཡས་གསུམ་རལ་གྲི་རྡོ་རྗེ་འཁོར་ལོ། གཡོན་གསུམ་དྲིལ་བུ་རིན་ཆེན་པདྨ་འཛིན་པ། དམ་ཚིག་སྒྲོལ་མ་ལྗང་གུ་རལ་གྲི་དང་དྲིལ་བུ་འཛིན་པས་འཁྱུད་པ། ཡབ་རྣམས་རྫོགས་པའི་སྐྱིལ་མོ་ཀྲུང་དང་། ཡུམ་རྣམས་བརྟུལ་ཞུགས་ཀྱི་སྐྱིལ་མོ་ཀྲུང་གིས་རོལ་བའོ། །ཧཱུཾ། ཕུང་པོ་ལྔ་དང་འབྱུང་བ་ཅིར་སྣང་ཡང་། རིགས་ལྔ་ཡབ་ཡུམ་བསྒོམས་པའི་བྱིན་རླབས་ཀྱིས། །ཡབ་ཡུམ་གཉིས་སུ་མེད་པའི་དོན་རྟོགས་ནས། །ཐབས་དང་ཤེས་རབ་འདུ་འབྲལ་མེད་པར་ཤོག །ན་མོ་ཧཱུཾ། འཁོར་ལོའི་མཆན་བཞི་ལ་ཤར་ལྷོ་ནས་རིམ་པ་བཞིན། ཀྵཱིཾ་ཧི་རཱ་ཛ་ཡ། ཧཱུཾ་ལཱ་སྱེ་ས་མ་ཡ་སྟྭཾ། ས་སྙིང་དཀར་པོ་རིན་པོ་ཆེའི་མྱུ་གུ་འཛིན་པ་སྒེག་མོ་དཀར་མོ་མེ་ལོང་བསྣམས་པ། ཏྲཾ་ཨཱ་གརྦྷ་ཡ། ཏྲཾ་མཱ་ལྱེ་ས་མ་ཡ་ཧོཿ ནམ་སྙིང་སེར་པོ་རལ་